b'\n_START_ARTICLE_\nCercetarea arheologic\xc4\x83 de salvare\n_START_PARAGRAPH_\nCercetarea arheologic\xc4\x83 de salvare s-a dezvoltat mai ales la \xc3\xaenceputul anilor 70, \xc3\xaen special \xc3\xaen Marea Britanie. A ap\xc4\x83rut ca necesitate \xc3\xaen urma construc\xc8\x9biilor masive \xc8\x99i a dezvolt\xc4\x83rii agriculturii, care au distrus o serie de situri arheologice._NEWLINE_\xc3\x8en general \xc3\xaen Europa, \xc8\x99i \xc3\xaen \xc3\xaentreaga lume, siturile arheologice sunt protejate prin lege. Descoperirea unor vestigii cu ocazia unor lucr\xc4\x83ri de construc\xc8\x9bii sau \xc3\xaen agricultur\xc4\x83 aduce cu sine stoparea lucr\xc4\x83rilor respective \xc8\x99i interven\xc8\x9bia arheologilor pentru cercetarea vestigiilor respective. \xc3\x8en cele mai multe cazuri, dup\xc4\x83 ce are loc cercetarea arheologic\xc4\x83 se poate continua construc\xc8\x9bia sau alte activit\xc4\x83\xc8\x9bi. \xc3\x8en Rom\xc3\xa2nia acest proces poart\xc4\x83 numele de desc\xc4\x83rcare de sarcin\xc4\x83 istoric\xc4\x83._NEWLINE_Respectivele lucr\xc4\x83ri arheologice se efectueaz\xc4\x83 de muzee, universit\xc4\x83\xc8\x9bi sau uneori de firme private de arheologie de salvare. Arheologia de salvare a fost uneori criticat\xc4\x83, deoarece cercetarea se efectueaz\xc4\x83 \xc3\xaen urma unor contracte cu termene limit\xc4\x83, care afecteaz\xc4\x83 cercetarea \xc8\x99tiin\xc8\x9bific\xc4\x83.'